આદિત્ય આ બધું બોલતો હતો એ સાંભળતી વખતે અલકાના કાનમાં સ્વામી હરિહરાનંદના શબ્દો પડઘાતા હતા. મૃત્યુના દેવતાને આ એક જીવથી તૃપ્તિ નથી મળતી... બીજા કોઈ પર તરાપ મારવા માટે યમદૂતો બંગલામાં ધૂમી રહ્યા છે... આ આખી વાત પતિને કહેવી કે નહીં? મનમાં જબરજસ્ત મથામણ ચાલતી હતી. એ સંઘર્ષ વચ્ચે સસરાની શીખામણ યાદ આવી અને હોઠ સુધી ધસી આવેલા શબ્દોને એણે પ્રયત્નપૂર્વક રોકી લીધા. એ વાતને હૈયાના અગોચર ખૂણામાં ધરબી દીધા પછી એણે નણંદનું પ્રકરણ ઉખાળ્યું.